Batista จากเศรษฐีล้านล้าน กลายเป็นหนี้หมื่นล้าน
Eike Batista เคยมีทรัพย์สินกว่า 1 ล้านล้านบาท ในปี 2012 เขาถูกจัดอยู่ใน 10 อันดับคนรวยที่สุดในโลก ในการจัดอันดับโดยนิตยสาร Forbes แต่มูลค่าของทรัพย์สินเหล่านี้กลายเป็น “ติดลบ” ภายในระยะเวลาเพียงปีเศษ  เขาทำได้อย่างไร ลงทุนแมนจะเล่าให้ฟัง
17 พ.ค. 2561

Batista จากเศรษฐีล้านล้าน กลายเป็นหนี้หมื่นล้าน / โดย ลงทุนแมน
Eike Batista เคยมีทรัพย์สินกว่า 1 ล้านล้านบาท
ในปี 2012 เขาถูกจัดอยู่ใน 10 อันดับคนรวยที่สุดในโลก ในการจัดอันดับโดยนิตยสาร Forbes
แต่มูลค่าของทรัพย์สินเหล่านี้กลายเป็น “ติดลบ” ภายในระยะเวลาเพียงปีเศษ
เขาทำได้อย่างไร ลงทุนแมนจะเล่าให้ฟัง
นาย Eike Batista เกิดในครอบครัวที่ค่อนข้างสมบูรณ์แบบ
พ่อเขาเป็นถึงรัฐมนตรีว่าการกระทรวงพลังงาน และยังดำรงตำแหน่งประธานบริษัท Vale ซึ่งเป็นบริษัทเหมืองแร่ยักษ์ใหญ่ในประเทศบราซิล
ด้วยหน้าที่การงานของพ่อ ครอบครัวเขาจึงต้องเดินทางไปต่างประเทศอยู่บ่อยครั้ง
เมื่อ Batista อายุ 18 ปี เขามีโอกาสเดินทางไปประเทศเยอรมนีพร้อมครอบครัว และได้เข้าไปศึกษาที่ University of Aachen ในสาขาวิชาวิศวกรรมโลหะการ
ปลายปีนั้น พ่อและแม่ของเขาก็ได้กลับประเทศบราซิล แต่ Batista ยังคงอยู่ต่อที่เยอรมนี และในระหว่างนั้นก็ทำอาชีพเสริมโดยการเคาะประตูบ้านคนอื่นเพื่อ “ขายประกัน”
ผ่านไปไม่กี่ปี เขาตัดสินใจลาออกกลางคันจากมหาวิทยาลัย และกลับประเทศบราซิล
จุดนี้เองเป็นจุดเริ่มต้นอาณาจักรล้านล้านของ Eike Batista
ด้วยประสบการณ์ความเป็นนักขายของเขา รวมกับความสนใจในตลาดทองคำ
เขาริเริ่มทำธุรกิจโดยการเป็นตัวกลางในการซื้อขายทองคำและไม่น่าเชื่อว่าธุรกิจนี้สามารถสร้างรายได้ กว่า 210 ล้านบาทภายในระยะเวลาเพียงปีเศษ
เมื่อมองเห็นช่องทางในตลาด Commodity ความมุ่งมั่นของ Eike Batista จึงไม่หยุดเพียงแค่นี้
เขาผันตัวจากการเป็นพ่อค้าคนกลางในตลาดทองคำ มาสร้างอาณาจักรของเขา ชื่อว่า EBX Group ประกอบด้วยธุรกิจหลัก ดังนี้
1) OGX ทำธุรกิจสำรวจ และผลิตปิโตรเลียม
2) MMX ทำธุรกิจขุดเหมืองแร่
3) OSX ทำธุรกิจอุตสาหกรรมการต่อเรือ
4) MPX ทำธุรกิจอุตสาหกรรมพลังงาน
5) LLX ทำธุรกิจโลจิสติกส์
เครื่องหมาย “X” ในชื่อย่อทุกบริษัทของนาย Eike ไม่ใช่ตัวอักษร แต่เป็นความเชื่อของนาย Eike ว่า มันคือสัญลักษณ์การทวีคูณของความมั่งคั่งนั่นเอง
จากธุรกิจทั้งหมดของ EBX Group จะเห็นได้ว่าเป็นการสร้างธุรกิจตั้งแต่การสำรวจและการผลิต ไปจนถึงการขนส่ง เรียกได้ว่าเขาสามารถควบคุมกลไกตลาดปิโตรเลียมและเหมืองแร่ ในทวีปอเมริกาใต้ได้
ในปี 2008 EBX Group ได้เข้าไปจดทะเบียนในตลาดหลักทรัพย์ BM&F Bovespa ในประเทศบราซิล
เขาสร้างความเชื่อมั่นให้นักลงทุนด้วย Mega Project มากมายในอนาคต ไม่ว่าจะเป็น การค้นพบแหล่งน้ำมันดิบใหม่ กำลังการผลิตน้ำมันดิบที่สูงมาก รวมถึงการทำสัญญาการขุด Deep Sea Oil กับทางรัฐบาลบราซิล
เพียง 3 ปี EBX Group มีมูลค่าพุ่งทะยานจากสองแสนล้านบาท เป็นระดับล้านล้านบาท
ส่งผลให้นาย Eike Batista เป็นคนที่รวยที่สุดในทวีปอเมริกาใต้ โดยเป้าหมายต่อไปของเขาคือ
การเป็น “บุคคลที่รวยที่สุดในโลก”
อ่านมาจนถึงตรงนี้หลายคนคงเคลิ้มไปกับชีวิตของเขา
ทำทุกอย่างก็ประสบความสำเร็จไปหมด
แต่เรื่องราวต่างๆ ทั้งหมดกลับไม่เป็นอย่างที่คิด
..เพราะทุกอย่างที่เคยพูดไว้ ไม่มีสิ่งไหนเลยที่ EBX ทำได้จริง..
บริษัทของ Eike Batista คอร์รัปชันรัฐบาลเพื่อให้ได้สัญญาการขุด Deep Sea Oil ซึ่งปกติบริษัทสำรวจ จะไม่ขุด Deep Sea Oil เอง ปกติแล้วบริษัทจะต้องจ้างบริษัทที่มีความเชี่ยวชาญทางด้านนี้
เมื่อไม่เชี่ยวชาญ ผลผลิตที่ได้จากการขุดจึงไม่เป็นไปตามที่คาด และต่ำกว่าที่เคยประกาศไว้มาก
ยิ่งเวลาผ่านไป ความจริงก็เริ่มปรากฏ
Batista หลอกลวงว่าค้นพบแหล่งน้ำมันมหาศาลกว่า 1,000 ล้านบาร์เรล แต่แท้จริงแล้วพบเพียง 200 ล้านบาร์เรลเท่านั้น
สิ่งเหล่านี้ทำให้ความเชื่อมั่นของนักลงทุนหายไปจนหมดสิ้น การระดมทุนจึงหยุดชะงัก
ระหว่างนี้หนี้จำนวนมหาศาลได้เกิดขึ้นจากการกู้ยืมเพื่อขยายธุรกิจอย่างรวดเร็ว
เมื่อเรื่องเป็นอย่างนี้อาณาจักรของ Batista ก็พังลง..
จากบุคคลที่รวยที่สุดในทวีปอเมริกาใต้กลายมาเป็นคนที่มีหนี้ระดับหมื่นล้านบาท และยังโดนศาลสั่งจำคุกจากข้อหาคอร์รัปชัน
“ชาวบราซิลมีทีมชาติฟุตบอลที่ยิ่งใหญ่ระดับโลก ทำไมเราไม่มีผู้ประกอบการระดับโลกบ้างหละ?” ประโยคนี้ถูกกล่าวโดย Eike Batista ที่มั่นใจมากว่าเขาจะสร้างธุรกิจระดับโลกให้ได้
บางทีนาย Eike Batista อาจไม่ได้ตั้งใจที่จะหลอกลวง แต่เขาเชื่อมั่นในธุรกิจตัวเองมากเกินไป และเมื่อรู้ตัวอีกทีว่าไม่สามารถทำได้ตามที่พูด ก็สายไปเสียแล้วนั่นเอง
สิ่งที่เลวร้ายกว่าการโกหกคนอื่น ก็อาจจะเป็น การเชื่อในคำโกหกของตัวเอง..
----------------------
ติดตามบทความลงทุนแมน ได้ที่
-หนังสือลงทุนแมน 3.0
-บล็อกดิท blockdit 
-อินสตาแกรม 
-ทวิตเตอร์
-ไลน์ 
----------------------
Reference
-
-
-
-
-
-